CELEX: 32021R0580
Language: bg
Date: 2021-02-01 00:00:00
Title: Делегиран регламент (ЕС) 2021/580 на Комисията от 1 февруари 2021 година за изменение на Делегиран регламент (ЕС) 2015/1366 по отношение на основата за разпределяне на финансовата вноска в сектора на пчеларството

12.4.2021   
               
               
                  BG
               
               
                  Официален вестник на Европейския съюз
               
               
                  L 124/1
               
            
         ДЕЛЕГИРАН РЕГЛАМЕНТ (ЕС) 2021/580 НА КОМИСИЯТА
         от 1 февруари 2021 година
         за изменение на Делегиран регламент (ЕС) 2015/1366 по отношение на основата за разпределяне на финансовата вноска в сектора на пчеларството
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 56, параграф 1 от него,
         като има предвид, че:
         
                     (1)
                  
                  
                     В член 4 от Делегиран регламент (ЕС) 2015/1366 на Комисията (2) се определя основата за финансовата вноска на Съюза към държавите членки за техните програми за пчеларството. Тя следва да се разпредели пропорционално на средния общ брой на пчелните кошери, за които държавите членки са изпратили уведомления през двете календарни години, непосредствено предхождащи уведомленията за програмите за пчеларството, изпратени до Комисията.
                  
               
                     (2)
                  
                  
                     В Регламент (ЕС, Евратом) 2020/2093 на Съвета (3) се определя годишният таван за Европейския фонд за гарантиране на земеделието („ЕФГЗ“). В рамките на този таван фондът ще финансира вноската на Европейския съюз за програмите за пчеларството, с действие от 2021 г. В общата сума, предвидена в многогодишната финансова рамка по отношение на ЕФГЗ, е включено увеличение в размер на 60 милиона евро годишно за програмите за пчеларството.
                  
               
                     (3)
                  
                  
                     За периода 2021—2027 г. Комисията предлага увеличената вноска на Съюза за програмите за пчеларството да бъде разпределена, както е изложено в приложение VIII към Предложението за Регламент на Европейския парламент и на Съвета за установяване на правила за подпомагане за стратегическите планове, които трябва да бъдат изготвени от държавите членки по линия на Общата селскостопанска политика (стратегическите планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на Регламент (ЕС) № 1305/2013 на Европейския парламент и на Съвета (4) и Регламент (ЕС) № 1307/2013 на Европейския парламент и на Съвета (5).
                  
               
                     (4)
                  
                  
                     Основата за разпределяне на вноската на Съюза за държавите членки, изложена в предложение на Комисията COM(2018) 392 final, беше разпределението на средствата на Съюза за програмите за пчеларството за 2017—2019 г., което на свой ред бе извършено въз основа на броя на пчелните кошери, съобщен през 2013 г. от държавите членки в техните съответни програми за пчеларството за 2014—2016 г. и коригиран със заявленията, подадени от държавите членки за разпределението през програмния период 2017—2019 г.
                  
               
                     (5)
                  
                  
                     Увеличената вноска на Съюза за програмите за пчеларството ще поражда действие от 2021 г., но се очаква стратегическите планове по ОСП на държавите членки съгласно бъдещата правна уредба на ОСП да започнат да се прилагат едва през 2023 г.
                  
               
                     (6)
                  
                  
                     За целите на съгласуваността с предложението на Комисията (COM 2018/392 final) и за да се осигури съгласуваност между разпределените средства за програмите за пчеларството за годините 2021 и 2022 и от 2023 г. нататък, разпределените средства за програмите за пчеларството за годините 2021 и 2022 следва да се изчислят въз основа на броя на пчелните кошери, съобщен през 2013 г. от държавите членки в техните съответни програми за пчеларството за 2014—2016 г. и коригиран със заявленията, подадени от държавите членки за разпределението през програмния период 2017—2019 г.
                  
               
                     (7)
                  
                  
                     Поради това Делегиран регламент (ЕС) 2015/1366 следва да бъде съответно изменен,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В член 4 от Делегиран регламент (ЕС) 2015/1366 втората алинея се заменя със следното:
            
               „Чрез дерогация от първата алинея вноската на Съюза за програмите за пчеларството за годините 2021 и 2022 се разпределя на държавите членки с програми за пчеларството въз основа на броя на пчелните кошери, съобщен през 2013 г. от посочените държави членки в техните съответни програми за пчеларството за 2014—2016 г. и коригиран със заявленията, подадени от държавите членки за разпределението през програмния период 2017—2019 г. Минималната вноска на Съюза за всяка програма за пчеларството е 25 000 EUR.“
            
         
         
            Член 2
            Настоящият регламент влиза в сила на седмия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 1 февруари 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 347, 20.12.2013 г., стр. 671.
         
            (2)  Делегиран регламент (ЕС) 2015/1366 на Комисията от 11 май 2015 г. за допълнение на Регламент (ЕС) № 1308/2013 на Европейския парламент и на Съвета по отношение на подпомагането за сектора на пчеларството (ОВ L 211, 8.8.2015 г., стр. 3).
         
            (3)  Регламент (ЕС, Евратом) 2020/2093 на Съвета от 17 декември 2020 г. за определяне на многогодишната финансова рамка за годините 2021—2027 (ОВ L 433I, 22.12.2020 г., стр. 11).
         
            (4)  Регламент (ЕС) № 1305/2013 на Европейския парламент и на Съвета от 17 декември 2013 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) и за отмяна на Регламент (ЕО) № 1698/2005 на Съвета (OВ L 347, 20.12.2013 г., стp. 487).
         
            (5)  Регламент (ЕС) № 1307/2013 на Европейския парламент и на Съвета от 17 декември 2013 г. за установяване на правила за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) № 637/2008 на Съвета и Регламент (ЕО) № 73/2009 на Съвета (OВ L 347, 20.12.2013 г., стp. 608).